Iwak Bandeng utawa Chanos chanos Forsskål ya iku iwak kang bisa dipangan kang akèh tinemu ing Asia Kidul-wétan. Iwak bandeng ya iku siji-sijiné spésies kang isih urip saka famili Chanidae. Iwak bandeng uga diarani iwak bolu ing Makassar lan ing basa Inggris diarani milkfish.

Iwak bandeng akèh urip ing samodra Hindia lan samodra Pasifik lan ing sakupengan pasisir. Iwak bandeng uga urip ing terumbu koral. Iwak kang isih enom lan lagi netes urip ing sagara nganti 2-3 minggu banjur pindhah ing rawa-rawa bakau kang banyuné payau lan kadhang ing rawa utawa tlaga kang banyuné asin. Bandeng mbalik manèh menyang sagara nalika wis diwasa lan bisa manak.

Iwak bandeng kang isih cilik diarani nènèr. Nènèr lumrahé diternakaké utawa dikumpulaké saka kali lan digedhèkaké ing tambak-tambak. Nènèr dipakani saéngga rikat gedhé. Sawisé rada gedhé ukurané 25-30 cm bandeng didol, seger utawa beku.

Bandeng diolah kanthi cara digorèng, dibakar, dikukus, dipindang utawa diasap. Iwak bandeng dagingé ora gampang ajur yèn dimasak. Daging bandeng ana eriné lan ana ambuné kaya lendhut utawa lemah. Eri bandeng sabeneré ya iku balung bandeng. Eri bandeng bisa diprèsto ya iku dimasak ing panci kang nduwé tekanan kang dhuwur. Panci iki diarani panci prèsto utawa autoklaf. Sawisé dimasak ing panci prèsto rasané dadi empuk lan eriné bisa dipangan.

Daging bandeng kang mambu lendhut lumrahé krasa ing bandeng kang dijupuk saka tambak. Nanging bandeng kang diingoni ing karamba ora ana ambuné. Kang njalari mambu lendhut iki ya iku plankton Cyanobacteria, mligi saka génus Oscillatoria, Symloca, dan Lyngbia, kang ngasilaké geosmin. Yèn iwak bandeng urip ing panggonan kang akèh geosmin utawa mangan plankton iki, daging bandeng bakal mambu lemah.

Rasa lendhut ing daging bandeng iki bisa diilangké, carané ya iku kanthi ngingoni iwak suwéné 7-14 dina ing banyu kang mili lan bébas saka biosmin utawa bisa uga nganggo asem kang bisa ngilangi ambu lemah utawa ambu iki.

Chatetan sikil 

Iwak